La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 30 de maig de 2019 que són les que els corresponen els números 340/2019 a 347/2019 i que s'han tramitat de conformitat amb la valoració de les admissions que s'ha dut a terme.
Es dona per llegida l'acta de la sessió corresponent al dia 30 de maig, corresponent a la dinovena sessió del Ple de l'any 2019.
Proposta de resolució de finalització de la Reclamació 129/2019 per pèrdua d'objecte
El senyor Josep Mir, ponent de la Proposta de resolució de la Reclamació 129/2019 per pèrdua d'objecte, interposada contra la Direcció General d'Economia Social, el Tercer Sector, les Cooperatives i l'Autoempresa del Departament de Treball, Afers Socials i Famílies de la Generalitat de Catalunya en relació amb diversa informació sobre la Renda garantida de ciutadania, exposa els elements de tramitació que han dut a la pèrdua sobrevinguda de l'objecte de la reclamació, atès que s'ha facilitat a la part reclamant la informació que sol·licitava.
Proposta de resolució d'estimació parcial de la Reclamació 157/2019
La senyora Elisabet Samarra, ponent de la Proposta de resolució d'estimació parcial de la Reclamació 157/2019, interposada contra l'Ajuntament de Gavà, en relació amb informació sobre les finques exemptes del pagament de l'Impost sobre Béns Immobles, en concret el nom dels titulars, la ubicació del bé, el motiu de l'exempció i la quota deixada de percebre, exposa la fonamentació de la Proposta d'estimació parcial del dret d'accés a la informació.
Es proposa l'accés a la informació quan els titulars són administracions públiques i en canvi, es desestima l'accés a la mateixa informació si els titulars dels immobles son persones jurídiques que no tinguin naturalesa pública o són persones físiques.
En relació amb l'accés a informació sobre la quota deixada de percebre per l'administració informa que l'Ajuntament ha informat la Comissió que no es disposa d'aquesta informació atès que l'exempció comporta que no es dugui a terme el càlcul.
La ponent exposa les diferències de fonamentació que planteja aquest supòsit respecte d'altres reclamacions que han tingut per objecte també informació sobre les exempcions de l'IBI en d'altres ajuntaments.
El senyor Josep Mir formula una proposta d'esmena tècnica que serà introduïda per la ponent al text definitiu de la resolució.
Proposta de resolució d'estimació parcial de la Reclamació 188/2019
La senyora Elisabet Samarra, ponent de la Proposta de resolució d'estimació parcial de la Reclamació 188/2019 per pèrdua d'objecte, interposada contra l'Ajuntament de Lloret de Mar, en relació amb l'accés a la relació d'expedients sancionadors vinculats a llicències ambientals al municipi.
La ponent exposa la fonamentació de la Proposta d'estimació parcial i l'aplicació dels límits que es ponderen.
Es debaten diferents aspectes de la fonamentació de la Proposta i sobre la naturalesa de la informació sol·licitada i la seva relació respecte la doctrina anterior de la Comissió sobre l'accés a informació relativa a procediments sancionadors.
El senyor Josep Mir proposa introduir algunes matisacions a la Proposta que són valorades per la ponent per a la seva introducció al text definitiu com a esmenes.
Proposta de resolució de finalització de la Reclamació 205/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 205/2019, interposada contra l'Ajuntament de Bellcaire d'Empordà en relació amb la data i durada d'una concessió del servei d'abastament d'aigua, relaciona els elements de tramitació que han permès acreditar que la informació ha estat facilitada a la persona reclamant.
Proposta de resolució de finalització de la Reclamació 223/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 223/2019 per pèrdua d'objecte, interposada contra l'Institut Municipal de Serveis Socials de Tarragona, en el marc de la qual es demanen les aportacions que ha fet aquest Institut al Club Gimnàstic els últims 25 anys, talment s'ha produït en la tramitació d'expedients anteriors ja resolts per la Comissió amb el mateix objecte, exposa que l'entitat reclamada ha justificat que no consten aportacions al Club Gimnàstic en els darrers vint-i-cinc anys, de manera que correspon cloure l'expedient per pèrdua sobrevinguda de l'objecte de reclamació.
Proposta de resolució de finalització de la Reclamació 254/2019 per desistiment
La senyora Elisabet Samarra, ponent de la Proposta de resolució de finalització de la Resolució 254/2019 per desistiment, interposada contra l'Ajuntament de Collbató en relació amb l'accés a informació relativa a les multes imposades per haver infringit un senyal de trànsit, assenyala que es proposa la finalització per desistiment atès que la persona reclamant no ha esmenat la documentació presentada, que no acreditava la presentació d'una sol·licitud d'accés a informació pública prèvia a la interposició de la reclamació davant la Comissió.
Proposta de resolució de finalització de la Reclamació 257/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 257/2019 per pèrdua d'objecte, plantejada contra l'Ajuntament de l'Aldea, en relació amb l'accés a una còpia de la proposta del Ministeri de Foment sobre cessió de l'N340 i l'N235 i de la que és objecte del següent punt de l'ordre del dia, relativa a la Reclamació 258/2019 que té per objecte l'accés d'un informe de la Diputació també sobre les cessions de les carreteres indicades, exposa els elements de tramitació que han permès que s'hagi donat resposta a les peticions de la part reclamant.
S'acredita, en el primer cas, la inexistència d'un informe del Ministeri i en el segon supòsit, es lliura l'informe de la Diputació.
La senyora Elisabet Samarra formula una esmena tècnica a la Proposta de resolució sobre la Reclamació 257/2019 que el ponent introduirà en la resolució definitiva.
Proposta de resolució de finalització de la Reclamació 258/2019 per pèrdua d'objecte
És objecte d'anàlisi en el punt vuitè de l'ordre del dia.
Proposta de resolució de finalització de la Reclamació 259/2019 per pèrdua d'objecte
La senyora Elisabet Samarra, ponent de la Proposta de resolució de la Reclamació 259/2019 per pèrdua d'objecte, interposada contra l'Ajuntament de Martorell en relació documentació relativa al desenvolupament, planificació i execució d'un projecte de creació de vies escolars segures, exposa que s'ha justificat en el si del procediment que l'Ajuntament ha facilitat a la part reclamant la informació que sol·licitava i correspon per tant, finalitzar el procediment sense un pronunciament exprés sobre la discrepància inicial.
Proposta de resolució d'estimació de la Reclamació 262/2019
El senyor Josep Mir, ponent de la Proposta de resolució d'estimació de la Reclamació 262/2019, interposada contra la l'Ajuntament de Badalona, sobre l'accés a informació sobre la gestió relativa a la protecció d'animals al municipi per part de la Fundació per l'Assessorament i Acció en Defensa dels Animals (FAADA), informa sobre la tramitació que s'ha dut a terme i sobre la naturalesa de la informació demanada que no ha estat facilitada degudament per l'Ajuntament i en la que no concorren límits, de manera que correspon estimar la reclamació.
Proposta de resolució de finalització de la Reclamació 266/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 266/2019 per pèrdua d'objecte, interposada contra l'Institut Municipal de Persones amb Discapacitat de l'Ajuntament de Barcelona, en el marc de la qual es demana còpia del justificant d'una donació feta per la persona reclamant a favor del Banc dels Aliments del Districte de l'Eixample, informa de les actuacions que han dut a la pèrdua sobrevinguda de l'objecte de la reclamació.
Proposta de resolució de finalització de la Reclamació 269/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 269/2019 per pèrdua d'objecte, contra l'Ajuntament de Vilassar de Mar, en el marc de la qual es demana un expedient sobre queixes per molèsties per olors, per part d'una entitat ciutadana, informa de les actuacions que han tingut lloc durant la tramitació del procediment i que han permès que se li faciliti a la part reclamant accés a l'expedient assenyalat.
Proposta de resolució d'estimació de la Reclamació 271/2019
El senyor Josep Mir, ponent de la Proposta de resolució d'estimació de la Reclamació 271/2019, contra l'Ajuntament de Torregrossa sobre una autorització d'una torre de telecomunicacions, exposa que l'Ajuntament no ha col·laborat amb la Comissió en la tramitació d'aquest expedient amb l'emissió del corresponent informe i la tramesa de l'expedient, però tanmateix aquest fet no impedeix resoldre en sentit estimatori del reconeixement del dret d'accés a la informació reclamada, atès que tampoc és versemblant que hi puguin concórrer límits.
Proposta de resolució d'estimació de la Reclamació 278/2019
El senyor Josep Mir, ponent de la Proposta d'estimació de la Reclamació 278/2019, interposada contra Àrea Metropolitana de Barcelona (AMB) sobre l'accés a diferents estudis o informes encarregats per l'AMB a càrrec de diverses aplicacions pressupostàries, relaciona els principals elements que planteja l'accés als informes sol·licitats i l'aplicació de les causes d'inadmissió que s'analitzen en el text de la Proposta i que s'al·leguen per l'AMB per desestimar parcialment l'accés a alguns dels informes.
La senyora Elisabet Samarra formula una esmena al text que el ponent introduirà a la resolució definitiva.
Proposta de resolució de desestimació de la Reclamació 313/2019
El senyor Josep Mir, ponent de la Proposta de resolució de desestimació de la Reclamació 313/2019, interposada contra el Departament de Territori i Sostenibilitat de la Generalitat de Catalunya, en el marc de la qual es demana accés al Pla de gestió dels dissolvents d'una empresa des de l'any 2000 fins l'actualitat, exposa que s'ha acreditat durant el procediment que ja s'havia facilitat la informació disponible amb anterioritat a la reclamació davant la GAIP, motiu pel qual correspon desestimar la reclamació.
Proposta de resolució d'inadmissió de la Reclamació 322/2019
La senyora Elisabet Samarra, ponent de la Proposta de resolució d'inadmissió de la Reclamació 322/2019, interposada contra l'Ajuntament de Terrassa, en el marc de la qual es demana que es revisi una liquidació d'IBI, exposa que es proposa inadmetre la Reclamació 322/2019 atès que l'objecte de la petició formulada no és l'accés a informació pública.
Proposta de resolució d'inadmissió de la Reclamació 323/2019
La senyora Elisabet Samarra, ponent de la Proposta de resolució d'inadmissió de la Reclamació 3232019, interposada contra l'Ajuntament de Mataró, en el marc de la qual es demana el fraccionament en el pagament de l'Impost de Béns Immobles que correspon a la persona reclamant, argumenta que correspon inadmetre la reclamació atès que no té per objecte una reclamació en l'àmbit del dret d'accés a la informació pública sinó una pretensió en relació amb el pagament d'un impost que no queda emparada en aquest procediment de revisió.
Proposta de resolució d'inadmissió de la Reclamació 338/2019
El senyor Josep Mir, ponent de la Proposta de resolució d'inadmissió de la Reclamació 338/2019, interposada contra el Departament de la Presidència de la Generalitat de Catalunya, en el si de la qual es demana una reunió, exposa la motivació de la inadmissió de la reclamació atès que no té per objecte una sol·licitud d'accés a informació pública sinó que tingui lloc una reunió entre la persona reclamant i un responsable públic del Departament.